Diari Oficial de la Generalitat Valenciana


Sumari del DOGV 3682, del 07-02-2000 (2000/837)

ORDRE de 30 de desembre de 1999, de la Conselleria de Cultura, Educació i Ciència, per la qual es convoquen subvencions per al desenrotllament de programes especials de tecnificació esportiva i plans d’especialització i alt rendiment esportiu durant l’any 2000, i s’aproven les bases per les qual es regula la seua concessió.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3682

Data del DOGV
:   07-02-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/837


Data del document
:   30-12-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * ajuda pública
    * suport econòmic
    * esport

ORDRE de 30 de desembre de 1999, de la Conselleria de Cultura, Educació i Ciència, per la qual es convoquen subvencions per al desenrotllament de programes especials de tecnificació esportiva i plans d'especialització i alt rendiment esportiu durant l'any 2000, i s'aproven les bases per les qual es regula la seua concessió. [2000/M837]
  
La Llei 4/1993, de 20 de desembre, de la Generalitat Valenciana, de l'Esport de la Comunitat Valenciana establix, en l'article 17, la inclusió dels esportistes d'elit de la Comunitat Valenciana en programes de tecnificació esportiva i plans especials de preparació en coordinació amb les federacions esportives.
  
Així mateix, la Conselleria de Cultura, Educació i Ciència, a través de la Direcció General de l'Esport, ha subvencionat en els últims anys, a través de l'ordre de convocatòria de subvencions a federacions esportives de la Comunitat Valenciana, el desenrotllament de programes especials de tecnificació esportiva. En el seguiment d'estos programes, s'ha posat de manifest la necessitat de continuar esta línia d'actuació que permet a les federacions millorar la preparació dels esportistes destacats i dels equips que representen la Comunitat Valenciana en els diferents campionats d'Espanya per autonomies.
  
D'altra banda, la Resolució de 30 de juny de 1999, del director general de l'Esport de la Conselleria de Benestar Social, establix els criteris per a la classificació dels plans d'especialització esportiva i alt rendiment esportiu a desenrotllar en el C.E. de Cheste en el curs escolar 1999/2000, i la Resolució de 20 de desembre de 1999, del director general de l'Esport de la Conselleria de Cultura, Educació i Ciència, establix els criteris per a la classificació dels plans d'especialització esportiva i alt rendiment esportiu a desenrotllar en el C.E. de Cheste durant el curs escolar 2000/2001.
  
Així mateix, l'Ordre de 26 de setembre de 1994, de la Conselleria d'Economia i Hisenda de la Generalitat Valenciana, sobre tramitació anticipada d'expedients de despesa, establix que podran tramitar-se anticipadament subvencions a càrrec del capítol IV sempre que estiguen recollides en els annexos de transferències inclosos en el projecte de llei de pressupostos per al pròxim exercici, remés pel Govern Valencià a les Corts.
  
En virtut d'això i fent ús de les competències en matèria d'esport assignades pel Decret 13/1999, de 30 de juliol, del president de la Generalitat Valenciana, a la Conselleria de Cultura, Educació i Ciència, i d'acord amb el que establixen l'article 35 de la Llei 5/1983, de 30 de desembre, de Govern Valencià, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991 del Consell de la Generalitat Valenciana.
  
ORDENE
  
Primer
  
Convocar la concessió de subvencions destinades a federacions esportives de la Comunitat Valenciana per al desenrotllament de programes especials de tecnificació esportiva i dels plans d'especialització esportiva i alt rendiment esportiu classificats per Resolució de 18 d'octubre de 1999, per un import global màxim de seixanta-dos milions de pessetes (04.410.781 PTA), tres-cents setanta-dos mil sis-cents vint-i-set amb cinquanta euros (372.627,5 euros). Este import es finançarà de la següent manera: cinquanta-dos milions de pessetes (06.187.988 PTA), tres-cents dotze mil cinc-cents vint-i-sis amb vint-i-nou euros (312.526,29 euros), a càrrec de la línia 4.02 del capítol IV de la secció 16, servei 02 i programa 457.10 dels pressupostos de la Generalitat Valenciana per a l'any 2000, i deu milions de pessetes (74.930.510 PTA), seixanta mil cent un amb vint-i-un euros (60.101,21 euros) a càrrec de la línia 7.02 del capítol VII de la secció 16, servei 02 i programa 457.10 dels pressupostos de la Generalitat Valenciana per a l'any 2000.
  
Segon
  
L'import global, així com tots els tràmits dictats fins al moment immediatament anterior al de la resolució de concessió de la subvenció, estaran condicionats a l'existència de crèdit adequat i suficient en el capítol, secció, servei, programa i línies corresponents que s'establisquen en la Llei de Pressupostos de la Generalitat Valenciana per a l'any 2000.
  
Tercer
  
Aprovar les bases per les quals es regula la convocatòria de subvencions a les federacions esportives de la Comunitat Valenciana, que figuren com a annexos I, II i III de la present ordre.
  
DISPOSICIONS FINALS
  
Primera
  
Per a l'adequat desenrotllament i execució d'allò que disposa la present ordre, es delega en el director general de l'Esport la facultat per a dictar les resolucions necessàries per a la correcta aplicació d'esta ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra la present ordre, que esgota la via administrativa, es podrà interposar recurs contenciós administratiu, en el termini de dos mesos comptats des de l'endemà de la publicació, davant el Tribunal Superior de Justícia de la Comunitat Valenciana, segons els articles 10.1 j) i 46 de la Llei 29/1998, de 13 de juliol, reguladora de la dita jurisdicció, sense perjuí de la possibilitat d'interposar prèviament un recurs potestatiu de reposició davant el conseller de Cultura, Educació i Ciència en el termini d'un mes des de l'endemà de la publicació en el DOGV, segons els articles 107 i 117 de la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú.
  
València, 30 de desembre de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases per les quals es regula la convocatòria de subvencions destinades al desenrotllament de programes especials de tecnificació esportiva i plans d'especialització i alt rendiment esportiu de les federacions esportives de la Comunitat Valenciana.
  
Primera. Beneficiaris
  
Podran sol·licitar estes subvencions les federacions esportives inscrites en el Registre d'Entitats Esportives de la Comunitat Valenciana, a excepció de les federacions que tinguen subscrit un conveni de col·laboració per als mateixos fins amb la Generalitat Valenciana.
  
Segona. Objecte i aplicació de les subvencions
  
2.1. Les subvencions a càrrec de la línia 4.03 objecte de la present convocatòria estaran destinades a sufragar les despeses ocasionades pel desenrotllament dels plans d'especialització esportiva i alt rendiment esportiu o pel desenrotllament d'un programa especial de tecnificació esportiva.
  
Els plans d'especialització esportiva i alt rendiment esportiu a què es referix la present ordre són els classificats com a tals en funció dels criteris establits en les Resolucions de 30 de juny de 1999, del director general de l'Esport de la Conselleria de Benestar Social, i de 20 de desembre de 1999, del director general de l'Esport de la Conselleria de Cultura, Educació i Ciència.
  
Els programes de tecnificació engloben totes aquelles actuacions, activitats i iniciatives que propicien i potencien la millora del rendiment i l'obtenció de resultats qualitatius dels esportistes d'elit de la Comunitat Valenciana, a través d'entrenaments, concentracions i la participació en competicions com a part de la seua preparació específica.
  
2.2. Les subvencions a càrrec de la línia 7.02 s'aplicaran a les adquisicions d'immobilitzat material de caràcter esportiu, per a la utilització en els programes especials de tecnificació esportiva o en els plans d'especialització esportiva i alt rendiment esportiu.
  
La subvenció per este concepte no superarà, en cap cas, el 60% del cost total de l'adquisició.
  
Tercera. Sol·licituds i documentació
  
3.1. Les sol·licituds es realitzaran per mitjà d'instància dirigida a la Conselleria de Cultura, Educació i Ciència, Direcció General de l'Esport, segons el model de l'annex II de la present ordre.
  
3.2. La instància s'acompanyarà de la següent informació i documentació:
  
- Projecte del programa de tecnificació a desenrotllar. En este projecte s'inclourà: criteris de selecció dels esportistes, relació d'esportistes que formen el grup amb especificació de la categoria esportiva actual i millor resultat esportiu en 1999, objectius generals i específics a aconseguir per l'esportista durant els dos pròxims anys, responsable del programa (coordinador i/o tècnics i titulació de cada un), activitats a realitzar com a programa de tecnificació, calendari de competicions i pressupost d'ingressos i despeses.
  
- Full de dades bancàries.
  
3.3. Les sol·licituds de subvenció a què es referix l'apartat 2.2 es realitzaran per mitjà d'instància dirigida a la Direcció General de l'Esport de la Conselleria de Cultura, Educació i Ciència, segons el model que figura en l'annex III de la present ordre. Les sol·licituds s'acompanyaran del pressupost de l'immobilitzat a adquirir.
  
3.4. A més de la informació i documentació assenyalada en el punt 3.2, la Direcció General de l'Esport podrà demanar-ne d'altra que considere necessària per al millor coneixement i comprensió dels programes subvencionables.
  
3.5. Les sol·licituds es presentaran en el Registre General de la Conselleria de Cultura, Educació i Ciència, o en els registres de les direccions territorials de Cultura, Educació i Ciència, les seccions o centres d'Esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.6. El termini de presentació d'instàncies serà de vint dies hàbils comptats des de l'endemà de la publicació de la present ordre en el DOGV.
  
3.7. L'admissió a tràmit d'una sol·licitud de subvenció o ajuda no generarà cap compromís de concessió.
  
3.8. Quan la sol·licitud no tinga els requisits o falte algun document complementari dels que s'exigisquen en cada cas, es requerirà als interessats que ho esmenen en el termini de deu dies, amb indicació que, si no ho fan, s'entendrà que desistixen de la petició, després de resolució dictada pel director general de l'Esport.
  
Quarta. Valoració de les sol·licituds i resolució del procediment
  
4.1. Als efectes previstos en esta ordre, es constituirà una comissió avaluadora formada per cinc membres designats pel director general de l'Esport, encarregada de l'estudi i valoració de les sol·licituds presentades.
  
4.2. La comissió valorarà els projectes atenent els següents criteris:
  
4.2.1. Valoració dels programes de tecnificació:
  
a) Adequació tècnica del projecte: 40 punts.
  
b) Nombre de llicències expedides per la federació autonòmica en 1999: fins a 10 punts.
  
- Més de 8.000 llicències: 10 punts
  
- Entre 3.000 i 8.000 llicències: 5 punts.
  
- Menys de 3.000 llicències: 0 punts.
  
c) Nombre d'esportistes considerats elit A o elit B en la modalitat esportiva del programa i pels resultats obtinguts en 1999 d'acord amb els criteris establits en l'Ordre de 15 d'octubre de 1997, de la Conselleria de Benestar Social, per la qual s'establixen els criteris per a l'obtenció de la condició d'esportista d'elit (DOGV núm. 3.126 de 20 de novembre). A i B en 1999: fins a 50 punts.
  
- Més de 30 esportistes considerats elit A o elit B: 50 punts.
  
- Entre 20 i 30 esportistes elit A o elit B: 40 punts.
  
- Entre 10 i 20 esportistes elit A o elit B: 30 punts.
  
- Entre 5 i 10 esportistes elit A o elit B: 20 punts.
  
- Entre 1 i 5 esportistes elit A o elit B: 10 punts.
  
4.2.2. Valoració dels plans d'especialització esportiva i alt rendiment esportiu.
  
a) Plans d'especialització esportiva classificats en funció dels criteris establits en la Resolució de 30 de juny de 1999, del director General de l'Esport de la Conselleria de Benestar Social, i que es desenrotllen en el C.E. de Cheste durant el curs escolar 1999/2000.
  
- Integrats per 1 grup d'esportistes: 70 punts
  
- Integrats per 2 grups d'esportistes: 90 punts
  
b) Plans d'alt rendiment esportiu en funció dels criteris establits en la Resolució de 30 de juny de 1999, del director general de l'Esport de la Conselleria de Benestar Social, i que es desenrotllen en el C.E. de Cheste durant el curs escolar 1999/2000: 80 punts.
  
c) Plans d'especialització esportiva i alt rendiment esportiu classificats com a tals en funció dels criteris establits en la Resolució de 20 de desembre de 1999, del director general de l'Esport de la Conselleria de Cultura, Educació i Ciència i que es desenrotllaran, per primera vegada, en el C.E. de Cheste durant el curs escolar 2000/2001: 40 punts.
  
4.3. Les subvencions a càrrec de la línia 4.03 s'adjudicaran, d'acord amb el repartiment que s'especifica en el quadre adjunt i amb el següent ordre: en primer lloc s'adjudicaran les subvencions destinades a sufragar les despeses ocasionades pel desenrotllament dels plans d'especialització esportiva i alt rendiment esportiu. En segon lloc, les subvencions destinades a sufragar les despeses ocasionades pel desenrotllament dels programes de tecnificació, adjudicant les subvencions per ordre de puntuació i en funció de la disponibilitat pressupostària.
  
Puntuació Subvenció
  
100 punts 5.000.000 de PTA.
  
90 € 95 punts 4.000.000 de PTA.
  
80 € 85 punts 3.000.000 de PTA.
  
70 € 75 punts 2.000.000 de PTA.
  
40 € 65 punts 1.000.000 de PTA.
  
4.4. Una mateixa federació podrà rebre subvenció per al desenrotllament d'un pla d'especialització esportiva o d'alt rendiment esportiu i per al desenrotllament del programa de tecnificació. Així mateix, una federació podrà sol·licitar subvenció per al desenrotllament de programes de tecnificació en diferents modalitats esportives sempre que es justifique documentalment esta necessitat. En estos casos, la subvenció màxima concedida a una federació per al desenrotllament de les diferents actuacions no podrà ser, en cap cas, superior als 5 milions de pessetes.
  
4.5. Una vegada formalitzats els actes d'instrucció corresponents, la comissió avaluadora elevarà la proposta de concessió o desestimació al director general de l'Esport, que resoldrà sobre l'ajuda i determinarà la seua quantia per delegació del conseller de Cultura, Educació i Ciència.
  
4.6. La Direcció General de l'Esport notificarà als interessats la resolució de concessió o denegació de les sol·licituds presentades. No obstant això, les sol·licituds sobre les quals no es dicte resolució expressa en el termini de tres mesos des de la finalització del termini de presentació d'instàncies, s'entendran denegades.
  
Quinta. Obligacions dels beneficiaris
  
5.1. Mantindre's en la situació que legitima la concessió de l'ajuda.
  
5.2. Acreditar el compliment dels requisits i condicions que determinen la concessió o gaudiment de l'ajuda.
  
5.3. El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
  
5.4. Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat procedents de qualsevol administració o ens públics o privats.
  
5.5. Fer constar expressament en tota informació o documentació pròpia dels programes de tecnificació i dels plans d'especialització esportiva i alt rendiment esportiu la col·laboració de la Generalitat Valenciana, Conselleria de Cultura, Educació i Ciència.
  
5.6. La realització dels programes per als quals siga concedida la subvenció, serà d'exclusiva responsabilitat de l'entitat. Així mateix aniran a càrrec seu els mitjans humans i materials necessaris per al compliment dels programes, com també les obligacions fiscals i de la Seguretat Social que se'n deriven.
  
5.7. Les federacions beneficiàries queden obligades a presentar a la Direcció General de l'Esport les adaptacions tècniques i pressupostàries al projecte presentat en funció de la subvenció concedida i a notificar qualsevol proposta de canvi o modificació del pla o programa i pressupostos presentats en el moment que es produïsca.
  
Sexta. Modificació de la resolució de concessió
  
6.1. L'import de la subvenció concedida no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
6.2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
Sèptima. Procediment de pagament i terminis de justificació
  
7.1. El lliurament de les subvencions a càrrec de la línia 4.03 es produirà:
  
a) D'una sola vegada a la finalització de les activitats, després de la justificació documental de les despeses corresponents a la realització de l'activitat objecte de la subvenció concedida, o en parts, després de la justificació del total o d'un mínim del 25% del total de la subvenció concedida. S'entendrà que les parts en què es pague la subvenció no podran suposar la concessió d'un avançament i que l'últim pagament quedarà condicionat a la justificació de les despeses corresponents a la realització de l'activitat en els termes de la resolució de concessió, en la forma prevista en la base octava de la present ordre.
  
b) O aplicant el règim previst en la Llei d'Hisenda Pública de la Generalitat Valenciana (art. 47 bis):
  
- Un 40% de l'import de forma immediata una vegada concedida la subvenció.
  
- Un 20% després de l'aportació i comprovació de la documentació justificativa de l'efectiva i correcta aplicació de la suma lliurada amb anterioritat a l'actuació objecte de la subvenció.
  
- La resta, una vegada es justifique íntegrament el compliment del que s'ha convingut.
  
7.2. Per a la concessió immediata d'un avançament del 40%, les garanties a aportar pels beneficiaris es constituiran per la totalitat de l'avançament, en alguna de les següents formes: En metàl·lic, en valors públics o per aval bancari prestat en forma i condicions reglamentàries.
  
Quan les garanties es constituïsquen en metàl·lic o en valors públics, el depòsit s'efectuarà en les tresoreries territorials de la Conselleria d'Economia i Hisenda.
  
7.3. El lliurament de les subvencions a càrrec de la línia 7.02 es realitzarà després de la justificació del total de la despesa efectuada.
  
7.4. Terminis de justificació: amb caràcter general, el termini de presentació de les justificacions requerides conclourà el 15 de novembre de l'any 2000, excepte per a les ajudes relatives a les activitats que es desenrotllen al desembre, cas en què el termini conclourà el 20 de desembre.
  
Octava. Justificació de la subvenció
  
8.1. Atés que les federacions esportives de la Comunitat Valenciana estan sotmeses al control dels comptes per la Generalitat Valenciana, de conformitat amb l'article 40 de la Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, i l'article 46 del Decret 60/1998, de 5 de maig, del Govern Valencià, pel qual es regulen les federacions esportives de la Comunitat Valenciana, les subvencions concedides a càrrec de la línia 4.03 es justificaran entregant la següent documentació:
  
a) Memòria de les activitats realitzades a l'empara de la subvenció.
  
b) Certificat de les despeses aplicades als programes subvencionats.
  
c) Certificat que acredite que els documents justificatius de les despeses estan depositats en el domicili social de la federació.
  
8.2. Els justificants integrants de cada compte justificatiu hauran de complir els requisits formals legalment establits.
  
8.3. Queden excloses de la possibilitat de justificació amb fons procedents de la subvenció de la Conselleria de Cultura, Educació i Ciència, les despeses ocasionades per :
  
- Adquisició d'immobilitzat.
  
- Adquisició de béns destinats a la venda.
  
- Tributs (excepte l'IVA no repercutit).
  
- Aportacions a sistemes complementaris de pensions.
  
- Multes i recàrrecs per pròrroga o constrenyiment imposat per qualsevol administració pública.
  
- Els bitllets emesos i no utilitzats.
  
- Despeses extres d'hotel.
  
- Indemnitzacions per raó de servici que superen les quanties màximes establides per la Generalitat Valenciana per al seu personal.
  
- Despeses sumptuàries.
  
Amb caràcter general, no podran justificar-se a càrrec de la subvenció de la Conselleria les despeses que es financen amb aportacions directes d'esportistes, clubs o tècnics, com ara llicències esportives, mutualitats, quotes de curset, etc.
  
8.4. Les subvencions concedides a càrrec de la línia 7.02 es justificaran per mitjà de la presentació dels següents documents:
  
- Factura acreditativa de la despesa efectuada en original i còpia.
  
- Albarà o certificat acreditatiu de la recepció de l'immobilitzat.
  
8.5. Junt amb la presentació de la justificació, les federacions hauran d'acreditar que es troben al corrent en les seues obligacions tributàries i davant la Seguretat Social, per mitjà de certificat referit al moment de l'atorgament de la subvenció, en la forma establida en l'Ordre de 30 de maig de 1996, de la Conselleria d'Economia i Hisenda (DOGV núm. 2.775 de 21.06.1996).
  
Novena. Entitats col·laboradores
  
En el cas que la federació no siga el beneficiari últim de la subvenció concedida, en la seua totalitat o en part, sinó que esta es distribuïsca entre altres estaments federatius: esportistes d'elit o clubs esportius legalment constituïts, la federació assumirà les següents obligacions:
  
a) Entregar als beneficiaris els fons rebuts, en la totalitat o en parts, d'acord amb els criteris establits en la present ordre, i en tot cas, amb subjecció als principis d'objectivitat, concurrència i publicitat.
  
b) Verificar el compliment i efectivitat de les condicions o determinants per a l'atorgament.
  
c) Justificar l'aplicació dels fons rebuts i entregar la justificació presentada pels beneficiaris.
  
Deu. Reintegrament de les subvencions
  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos:
  
a) Incompliment de l'obligació de justificació.
  
b) Obtenció de la subvenció sense reunir les condicions requerides.
  
c) Incompliment de la finalitat per a la qual es va concedir la subvenció.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el cas previst en la base 6.1, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat desenrotllada.
  
Onze
  
En allò que no preveu esta ordre, els beneficiaris se sotmetran a la Llei d'Hisenda Pública de la Generalitat Valenciana i a la Llei de pressupostos de la Generalitat Valenciana per a l'exercici de què es tracte.
  
Tot això sense perjuí del règim d'infraccions i sancions previst en el títol VI del Text Refós de la Llei d'Hisenda Pública de la Generalitat Valenciana.